Suid Afrikaanse Nuus Thread - Page 185 - Stormfront
Page 185 of 226 « First < 85 135 171 172 173 174 175 176 177 178 179 180 181 182 183 184 185 186 187 188 189 190 191 192 193 194 195 196 197 198 199 > Last »
11-08-2007, 03:02 PM #1841
'Blouligbende' nog nie vasgetrek
Nelspruit. – 'n Veiligheidswag van Hi-Tech Sekuriteit in dié stad het verlede week 'n noue ontkoming gehad toe 'n blouligbende op hom geskiet het.
Jean Haarhoff is verlede Woensdag omstreeks 23:00 uitgeroep om ondersoek in te stel by 'n plaas naby die Sudwala-grotte op die N4-snelweg, waar die alarm afgegaan het.
Volgens Jakes Strydom, hoofbestuurder van die veiligheidsfirma, was dit 'n vals alarm. Jean het egter 'n donkergrys Toyota RunX langs die pad gewaar en omdat dit vir hom verdag voorgekom het, het hy dadelik die registrasienommer deurgebel en gehoor die nommerplaat is vals.
Op pad terug na Nelspruit het Jean gesien hoe die verdagte voertuig 'n U-draai maak en agter sy bakkie inval. Die voertuig het kort op Jean se hakke gery en hom sowat 20 km buite die stad probeer verbysteek. 'n Insittende in die motor het ook 'n blou lig op die motor se dak geplaas en probeer om Jean van die pad af te dwing. Hy het egter nie van die pad afgetrek nie.
Die volgende oomblik het die linkerruit oopgebars en dis toe dat Jean besef die verdagtes skiet op hom.
Die koeël het deur die regterkantse agtervenster getrek – tussen die bestuurder se kopstut en sy kop – en is links deur die voorruit uit. "Dit het Jean naelskraap gemis," het Jakes gesê.
Jean het teruggeskiet en 'n ander voertuig, ook onderweg na Nelspruit, verbygesteek.
"Dis toe dat die RunX teruggeval en weer 'n U-draai weg van die stad gemaak het."
Supt. Gerrie Agenbag, hoof van die plaaslike speurtak, het gesê daar was die afgelope twee maande ses voorvalle waarby vermoedelik dieselfde blouligbende tussen Nelspruit en Machadodorp op die N4-snelweg betrokke is. Die sindikaat gebruik gereeld 'n blou lig om motoriste af te trek en dan te beroof. "Niemand is nog in enige van die voorvalle beseer nie," het hy gesê.
Jakes vermoed die bende wou die Hi-Tech-bakkie kaap om in toekomstige rooftogte te gebruik.
Hy het ook gesê daar is vermoedelik meer as vier verdagtes betrokke by die sindikaat. Hulle gebruik glo ook meer as vier verskillende voertuie om mense van die pad af te trek.
Insp. Dawie Pretorius, woordvoerder van die plaaslike polisie, het gesê 'n saak van poging tot moord word ondersoek. Geen verdagtes is nog gearresteer nie.
Hy het mense wat die N4-snelweg tussen Pretoria en Nelspruit gebruik, gemaan om versigtig en oplettend te wees.
11-09-2007, 04:38 AM #1842
Rower kap kassiere met byl teen kop
SEDGEFIELD. – "Ons sukkel vanoggend met 'n gebreekte till, maar verder gaan dit goed."
Só het 'n werknemer van die geriefswinkel by die Total-vulstasie in Sedgefield gister die atmosfeer hier beskryf nadat rowers glo vroegoggend met die kasregister se geldlaai laat spaander het nadat een van hulle die kassiere met 'n byl teen die kop gekap het.
Die man het die kassiere, me. Janeigh Thomson (24), glo met die byl bygedam toe sy geweier het om geld aan hom te oorhandig. Die drie vermeende rowers het glo omstreeks 04:15 die geriefswinkel binnegestap en geld geëis.
Die winkel word tans uit 'n tydelike struktuur bedryf terwyl bouwerk by die vulstasie, geleë in die dorp se hoofstraat, aan die gang is.
Die mans, almal in hul twintigs en vermoedelik van Pacaltsdorp in George, is kort ná die rooftog vasgetrek. Die vulstasie het gister normaalweg sake gedoen.
Kapt. Malcolm Pojie, 'n polisiewoordvoerder in die Suid-Kaap, het gister gesê twee van die mans het die tydelike struktuur binnegestap en geld geëis. Die derde man het glo buite gewag.
"Toe die kassiere blykbaar weier om die geld te oorhandig, het een van die mans haar met 'n byl teen die kop gekap," het Pojie gesê.
Een van die petroljoggies het Thomson te hulp gesnel en haar aanvaller toegetakel. Die derde man het hom intussen by sy makkers aangesluit en hulle het te voet gevlug met die kasregister se geldlaai, waarin 'n onbekende bedrag geld was. Polisielede wat op daardie tydstip in die nabyheid van die vulstasie was, het die petroljoggie om hulp hoor skreeu en hulle na die toneel gehaas.
"Daar het glo muntstukke uit die geldlaai geval toe die mans weggehardloop het en die polisiemanne het dié spoor gevolg. Een van die verdagtes is 'n paar straatblokke verder gevind, nog met die geldlaai by hom. Die man is dadelik in hegtenis geneem en die geldlaai is oorhandig aan forensiese deskundiges vir toetse," het Pojie gesê.
Nie lank daarna nie het die polisie ook afgekom op 'n voertuig wat in die gebied geparkeer is. Die ander twee mans het in die voertuig probeer skuiling soek en is op die toneel in hegtenis geneem.
Volgens mnr. Danie Schutte, een van die vulstasie se eienaars, is Thomson tans in 'n bevredigende toestand in die Knysna-hospitaal.
"Ek het vroeër vanoggend gebel en met haar gepraat. Dit gaan goed met haar," het hy gesê.
Talle inwoners van dié stil dorpie was gister geskok oor wat gebeur het.
Maar Schutte meen "dié tyd van die jaar is 'n besige tyd en sulke dinge kán gebeur. Mense sê dit is stil hier, maar daar is ouens wat weet wat aangaan. Die mans het eenvoudig hier ingestap".
Volgens Pojie is die mans na die Knysna-polisiekantoor geneem, waar hulle aangehou word.
Hulle sal Maandag in die landdroshof op Knysna verskyn op 'n aanklag van roof.
11-10-2007, 01:37 AM #1843
Afgeknou oor sy wou help
'nSangeres wat haar verswakte ma (88) by die Helen Joseph-hospitaal in Johannesburg laat opneem het, is glo eergister deur twee veiligheidswagte teen die grond gegooi. Toe sy hulp soek, is sy glo deur verpleegsters geïgnoreer.
Me. Vicki du Preez, wat ook as bestuurder vir akteurs soos Frank Opperman en Paul Slabolepszy optree, het 'n klag van aanranding by die Brixton-polisiekantoor ingedien.
Insp. Lorraine van Emmerik, polisiewoordvoerder, het die klag bevestig.
Du Preez het vertel haar ma, me. Kotie Gerbe wat in die Floroma-ouetehuis in Roodepoort tuisgaan, het die betrokke middag erg ontwater en probleme met haar bloedsuiker gehad.
"Dit was baie erg om te aanskou. Sy het nie geweet wie sy is óf wie ek is nie. Sy is na die Helen Joseph-hospitaal geneem en ek het die ambulans gevolg."
By die hospitaal moes sy glo 'n uur of wat wag voor haar ma die dokter kon sien. "My ma was deurmekaar en het verskriklik gehuil. Sy was koorsig en hulle wou x-strale neem om te bepaal of sy infeksie in haar longe het. Van daar moes sy terug na ongevalle en ek was nog die heeltyd by haar." Sy het die suster gevra of sy haar ma se goed uit die motor kan gaan haal, maar op pad terug het twee veiligheidswagte haar voorgekeer.
"Hulle wou my nie laat deurgaan nie, ongevalle is glo net vir pasiënte. Ek het probeer verduidelik dat my ma glad nie self met die dokter kan praat nie, maar hulle wou niks verstaan nie. Ek het tussen hulle probeer deurdruk, toe ek aan die skouers gegryp, omgedraai en teen die grond gegooi word."
Du Preez sê haar kop het hard teen die grond geklap en sy was vir 'n paar minute uit. Toe sy bykom het sy op die grond gelê. Sy het na die verpleegsters geroep vir hulp, maar is glo net geïgnoreer.
"Dit was só vernederend en hulle het nie omgegee om dit voor die talle pasiënte wat daar gesit het, te doen nie. Dit is werklik die ergste ding wat nog met my gebeur het."
Haar niggie, me. Soné Dreyer, wat saam met haar was, het die polisie, wat die name van die wagte geneem het, gebel.
Du Preez het 'n knop teen die kop en blou kolle op haar boud opgedoen.
Me. Zanele Mngadi, woordvoerder van die Gautengse gesondheidsdepartement het by navraag gesê hulle is nie van die voorval bewus nie, omdat dit glo nog nie onder hospitaalbestuur se aandag gebring is nie.
Sy het gesê Du Preez moet 'n klag by die uitvoerende hoof indien sodat dit ondersoek kan word.
11-13-2007, 02:54 AM #1844
'Dis asof hof lisensie gee om te steel'
Harare. – 'n Nuwe vlaag plundery op kommersiële plase het verlede week opgevlam nadat die appèlhof hier beslis het die Zimbabwiese regering kán op toerusting van onteiende plase beslag lê.
Plundery vind na wat berig word landwyd plaas met vulstasies en werkwinkels, waar die meeste plaastoerusting herstel of gestoor word, as primêre teikens.
Net soos met die beslaglegging op plase, is dit topregeringsamptenare en polisie- en weermaglede wat mekaar vertrap in 'n poging om hande op toerusting te lê.
"Ons het baie terugvoering gekry van plase en plekke waar masjinerie gestoor was waar mense bloot aanspraak maak op die toerusting, sonder dat enige melding gemaak word van betaling. In sommige gevalle het meer as drie individue dieselfde toerusting geëis," het 'n amptenaar by die Zimbabwiese kommersiële boerevereniging gesê.
"Dis asof die appèlhof 'n lisensie uitgereik het om te steel. Maar wat kan ons doen? Dit is wat die regering van Zimbabwe sê is wet," het die amptenaar gesê.
"Selfs toerusting van die boere wat nog die beslaglegging van hul plase betwis, word afgeneem."
11-14-2007, 03:23 AM #1845
Vreemde plofstof ruk OTM aan flarde
Standerton. – 'n Vreemde soort plofstof, wat plaaslik onbekend is, is gisteroggend gebruik om 'n kitsbank in dié dorp op te blaas.
Die ontploffing het kort ná 02:45 'n Standard Bank-kitsbank by die Caltex-motorhawe in Mandelastraat aan stukke geruk.
Plofstofdeskundiges wat kort ná die ontploffing op die toneel was het gesê dis die eerste keer dat hulle met dié soort plofstof te doene kry, volgens kapt. Leonard Hlathi van die eenheid vir georganiseerde misdaad.
Ooggetuies het glo gesien hoe 'n groepie mans kort voor die ontploffing by die kitsbank saamdrom. In 'n stadium was daar 'n rookwolk voordat die verdagtes weggehardloop het.
Oomblikke later het die ontploffing weerklink. Dit was só erg dat die brandkluis se deur 30 m ver geslinger is.
Sowat 12 mense het na die kitsbank gehardloop en geld opgetel voordat hulle gevlug het. Volgens kapt. Gauta Hlapo, kommunikasiebeampte van die polisie op Standerton, het van die rowers met 'n donkerkleurige BMW gevlug.
Beeld het betroubaar verneem dat die veiligheidskameras wat by die motorhawe is, buite werking was tydens die ontploffing.
Die kamera wat op die kitsbank gerig is, is glo ook net 'n fopkamera.
Nagenoeg R100 000 is gebuit.
Ná die ontploffing het die polisie 'n sak vol gebrande en verwoeste banknote opgetel.
11-14-2007, 03:27 AM #1846
Paniekalarm laat bankrowers vinnig op die vlug slaan
Rustenburg. – 'n Paniekknoppie het soveel paniek onder 'n groep voornemende bankrowers in dié stad gesaai dat hulle summier op die vlug geslaan het.
Die tussen vyf en tien rowers het die Eerste Nasionale Bank in die middestad eergister omstreeks 12:00 binnegeval. Hulle het die veiligheidswag by die deur oorrompel en die bank ingeboender, waarna hulle wapens uitgepluk en geld van die kassiere geëis het, het kapt. Elsabé Augoustides, polisiewoordvoerder, gesê.
'n Dapper werknemer het die paniekknoppie gedruk.
"Dít moes die rowers paniekerig gemaak het, want toe hardloop almal weg," het Augoustides gesê.
Die rowers is nog op vrye voete.
11-20-2007, 02:33 AM #1847
Weduwee trek bedrieërs vas
Die fyn geboude weduwee van 'n winkeleienaar wat in Junie in sy ysterwarewinkel in Westdene, Johannesburg, doodgeskiet is, het gistermiddag vrou alleen twee kredietkaartbedrieërs in dié einste winkel help vastrek.
Me. Velika Vucevic van Greymont het dít vermag deur doodluiters die veiligheidshek van die winkel agter haar en die twee mans te sluit nadat die diewe Milo's Paint and Hardware in 3de Laan binnegestap het.
En met net die druk van 'n noodknoppie was eers die Meldene Armed Response-veiligheidsonderneming en toe die polisie op die toneel om hulle in hegtenis te neem.
Vucevic se man, Milo (66), is skaars vyf maande gelede koelbloedig deur rowers agter sy toonbank hier doodgeskiet.
Toe begin die bedrog sowat twee maande gelede met dié tweemanskap van onderskeidelik Claremont en Eldoradopark wat daagliks met verskillende gesteelde kredietkaarte derduisende rande se goedere hier gekoop het.
"Op net ses van die gesteelde kaarte waarmee hulle transaksies gedoen het, is altesame sowat R45 000 se goedere gekoop," het mnr. Roelf Power van Eerste Nasionale Bank (ENB) se bedrogondersoek-eenheid gister aan Beeld gesê.
Vucevic en haar dogter, Rosa, het opgemerk dieselfde twee mans koop gereeld – dikwels soveel as drie keer per dag – duur goedere soos sement en verf by hul winkel, het Vucevic jr. ná die inhegtenisneming vertel.
"Hulle was altyd netjies aangetrek met blínk skoene aan. Tog het hulle beweer hulle is kontrakteurs.
"En dit het net nie geklop nie.
"Ook was die aankoopbedrae altyd onder R400, waarvoor magtiging nie nodig is nie," het sy gesê.
Dan was daar die etlike verskillende kredietkaarte wat die mans telkens gebruik het – met die verduideliking dat dit hul "vrouens of meisies" s'n was.
"Eindelik was daar nét te veel name op die kaarte en het ons 'n klomp banke daaroor gekontak."
Maar van al dié het nét ENB gereageer, het Vucevic jr. gesê. Sy het al die transaksiestrokies van die mans se aankope aan ENB oorhandig. Dit het op byna 60 gesteelde kaarte uitgeloop.
Sodoende het ma en dogter met die Meldene-veiligheidsonderneming en ENB gereël dat sy vir die mans sal uitkyk en hulle met 'n noodknoppie onmiddellik sal inroep as sy hulle weer sien, het Vucevic jr. gesê.
Toe die mans gister wéér die winkel binnekom, het Vucevic sr. dadelik die knoppie gedruk en die veiligheidshek gesluit.
"Ek was net 'n bietjie bang, maar nie so baie nie," het sy vertel.
Benewens 'n gedurige gepraat op hul selfone, was die mans gelukkig nie aggressief nie.
'n Ruk later het hulp opgedaag, waar-na polisie die mans geboei by die winkel uitgelei het.
"Ek is só bly daaroor. Te veel diewe kom daarmee weg om te pik op klein ondernemings met 'n klein inkomste, soos ons s'n," het Vucevic jr. met 'n glimlag gesê.
Vucevic sr. oorweeg dit nou sterk om die onderneming volgende jaar te verkoop.
Power het bevestig die twee mans word op aanklagte van kredietkaartbedrog by die Sophiatown-polisiekantoor aangehou.
11-20-2007, 02:43 AM #1848
Rower vas ná winkeleienaar hom in arm skiet
'n Gewapende rower is in die arm geskiet en in hegtenis geneem nadat hy en drie makkers gisteroggend op 'n Kwikspar in Garsfontein, Pretoria, toegeslaan het.
Die ander drie verdagtes het ontsnap.
Kapt. Philip Likoantsane, woordvoerder van die Garsfontein-polisiekantoor, het gesê vier rowers, van wie twee met pistole gewapen was, het gisteroggend omstreeks 06:50 na dié winkel in Serenestraat naby Jacquelinestraat gegaan om dit te beroof. Die winkel open gewoonlik om 07:00.
" 'n Vrou was besig om die gebied voor die winkel se deur skoon te maak. Die rowers het haar saam met hulle geneem en die winkel binnegegaan," het Likoantsane gesê.
"Die rowers het die eienaar en drie personeellede aangehou en hulle aangesê om op die vloer te gaan lê.
" 'n Personeellid het dit reggekry om uit die winkel te hardloop.
"Die rowers het geld, selfone en die eienaar se identiteitsdokument en bankkaarte gesteel en begin om weer uit die winkel te beweeg.
"Buite was 'n wegkommotor, maar hulle het te voet gevlug.
"Die winkeleienaar het daarna in sy voertuig gespring, deur 'n hek gery en die rowers agterna gesit.
"By die brug in Jacquelinestraat, voor Alsatianstraat, het 'n skietery tussen die rowers en die eienaar plaasgevind.
"Die eienaar het een van die verdagtes in die arm geskiet. Hy het vermoedelik nog 'n verdagte in die maag gewond, maar dié het saam met nog twee makkers weggekom," het Likoantsane gesê.
Mnr. Charles Lowings, risikobestuurder van die Spar-groep, het gesê die eienaar wou nie met Beeld praat nie omdat hy vir sy lewe vrees.
Volgens Lowings het vier gewapende rowers die skoonmaak- en veiligheidspersoneel aangehou.
Die rowers het 'n onbekende bedrag geld uit die kluis gesteel. Lowings het gesê dit was "bitter min".
Dié geld is later teruggekry nadat die rowers dit glo in die vlug neergegooi het.
"Die eienaar het die rowers agterna gesit.
"Toe hulle sien hy agtervolg hulle, het hulle op hom geskiet en hy het teruggeskiet.
"Die eienaar het een man in die arm geskiet en dink hy het 'n tweede in die maag geskiet, maar ons is nie seker nie omdat geen bloed gevind is nie.
"Die polisie was vinnig op die toneel. Een verdagte is gevang," het Lowings gesê.
Volgens hom het dié winkel in 2004 laas onder 'n gewapen-de rooftog deurgeloop.
Likoantsane het gesê die man wat in die arm geskiet is, is in hegtenis geneem. Hy sal van sakeroof aangekla word.
Die polisie hoop om binnekort nog verdagtes in hegtenis te neem.
11-20-2007, 02:52 AM #1849
Polisie keer transitoroof en dood 2, wond 3 verdagtes
Die Vaal-Randse georganiseerde misdaadeenheid het gister 'n beplande transitorooftog in Sebokeng gefnuik.
Die swaargewapende rowers het gister omstreeks 08:00 in Lebohang Mahata-weg op 'n SBV-geldwa toegeslaan, wat na Evaton in die suide van Johannesburg onderweg was.
Volgens kapt. Veli Mcera, polisiewoordvoerder, het die rowers in verskeie luukse voertuie gery toe hulle die geldwa oorval het.
"Die georganiseerde misdaadeenheid het op 'n wenk reageer wat hulle oor die voorval gekry het en was vinnig op die toneel," het Mcera gesê.
'n Skietery het tussen die rowers en die polisie ontstaan en vyf van die verdagtes is gewond.
Een van die rowers is op die toneel dood en 'n ander een op pad na die hospitaal.
Drie ander is met skietwonde na 'n nabygeleë hospitaal geneem waar hulle onder polisiebewaking behandel word.
Een van die verdagtes is in hegtenis geneem en sal later die week in die Sebokeng-landdroshof verskyn.
Niemand anders is in die voorval beseer nie en geen geld is geroof nie.
Die mans sal op aanklagte van gewapende roof en poging tot moord in die hof verskyn.
Die polisie het op die toneel beslag gelê op 'n Isuzu-bakkie, 'n Mercedes-Benz 300SE en 'n Honda Accord, asook vier AK47-aanvalsgewere, twee 9 mm-pistole en twee R5-gewere.
Die polisie is nog op soek na ander verdagtes wat glo 'n BMW, 'n Chrysler Crossfire en 'n Nissan Navara bestuur het. Volgens Mcera ondersoek die polisie die moontlikheid dat die mans deel is van 'n groter sindikaat.
11-21-2007, 02:27 AM #1850
Sakek-aanvalle: Verdagte onwettig in SA; vra regshulp
Die 20-jarige verdagte wat gearresteer is in verband met die aanvalle by die Suid-Afrikaanse Kernenergiekorporasie (Sakek) in Pelindaba, wes van Pretoria, is 'n Malawiër en onwettig in Suid-Afrika.
Mnr. Eric Nyirenda het gister tydens sy tweede vlugtige verskyning in die Brits-landdroshof deur middel van 'n tolk gevra om aansoek te doen om staatsregshulp.
Hy is aangekla van poging tot moord op mnr. Anton Gerber, 'n nooddiensbeampte by Sakek.
Nyirenda is ook daarvan aangekla dat hy me. Ria Meiring, ook 'n Sakek-werknemer en Gerber se vriendin, aangerand en haar van haar selfoon beroof het. Hy is verlede Woensdag in Broederstroom, Noordwes, gearresteer. Hy het verlede Vrydag vir die eerste keer in die Brits-landdroshof verskyn.
Supt. Louis Jacobs, polisiewoordvoerder, het gesê hulle gaan voort om alle moontlike leidrade op te volg en hoop om al die verdagtes binnekort aan te keer.
Twee aanvalle deur "gewapende en tegnies gesofistikeerde" mense het vroeër vandeesmaand in een oggend by Sakek plaasgevind.
Tydens die aanvalle, wat binne 45 min. van mekaar gebeur het, was dele van Sakek se elektriese heining van 10 000 volt gedeaktiveer, wat daartoe gelei het dat die alarm in die beheerkamer nie afgegaan het nie.
Ses veiligheidsbeamptes is kort ná dié aanvalle geskors.
Dis onbekend of dit een groep of twee was wat saamgewerk het.
Me. Chantal Janneker, Sakek-woordvoerder, het by navraag gesê hul veiligheidspersoneel is steeds geskors hangende die uitslae van hul ondersoek. Sy het bygevoeg dat Gerber Saterdag uit die hospitaal ontslaan is en dat hy besig is om aan te sterk.